पाएं अपने शहर की ताज़ा ख़बरें और फ्री ई-पेपरडाउनलोड करें
राजधानी में लगातार तीन लॉकडाउन और आम लोगों को पेट्रोल-डीजल नहीं देने के नियम ने पेट्रोल पंपों से पेट्रोल-डीजल की बिक्री 90 फीसदी कम कर दी है। पिछले साल के लॉकडाउन में भी इतनी गिरावट नहीं आई थी, जितनी इस बार के लॉकडाउन में आई है।
पिछले साल मार्च से मई में पेट्रोल-डीजल की खपत 25 फीसदी से ज्यादा हो रही थी। लेकिन इस बार खपत औसत की 10 फीसदी भी नहीं बची है। पंप संचालकों और पेट्रोलियम कंपनियों के अनुसार रायपुर शहर में हर दिन चार लाख लीटर से ज्यादा की पेट्रोल खपत होती थी, लेकिन अभी पंपों से केवल 40 हजार लीटर के आसपास ही बिक रहा है।
इसी तरह डीजल की रोजाना की खपत आठ लाख लीटर थी, जो अब घटकर करीब 80 हजार लीटर हो गई है। सरकार को पेट्रोल नहीं बिकने से वैट के तौर पर लगभग 200 करोड़ रुपए के नुकसान का अंदेशा है। लॉकडाउन की वजह से बाहर की गाड़ियां भी नहीं आ रही हैं। शहर के लोगों को पेट्रोल देने की छूट नहीं है। केवल इमरजेंसी सेवाओं में लगी गाड़ियां ही पंपों तक पहुंच रही हैं। इस वजह से बिक्री एकदम से कम हो गई है।
भास्कर की पड़ताल के मुताबिक राजधानी के शहरी इलाकों में 100 से ज्यादा और जिले में करीब 125 पेट्रोल पंप हैं। राज्यभर में इनकी संख्या 1400 के आसपास है। लॉकडाउन लगने के बाद से ही पब्लिक ट्रांसपोर्ट पूरी तरह से बंद हो गया है। इस वजह से शहर के सामान्य दिनों में जहां एक दिन में 4500 से 5000 लीटर बिकता था अभी 500 लीटर भी नहीं बिक पा रहा है। शहर के बड़े पेट्रोल पंप संचालकों ने बताया कि इस महीने कर्मचारियों की सैलरी, बिजली का बिल तक निकालना मुश्किल हो गया है।
पेट्रोल पंप संचालक बताते हैं कि सुबह के वक्त ही कुछ गाड़ियां पेट्रोल पंपों में आती हैं। दोपहर 1 बजे के बाद से देर रात तक पंपों में इक्का-दुक्का ही ग्राहक आ रहे हैं। यही वजह है कि अधिकतर पेट्रोल पंप रात 8 बजे से ही बंद होने शुरू हो जाते हैं। अभी जैसे हालात हैं उससे लगता है कि लॉकडाउन खत्म होने के बाद भी स्थिति सामान्य होने में एक से दो महीने लग जाएंगे।
सरकार को 250 करोड़ के घाटे का अनुमान
राज्य सरकार को अभी पेट्रोल-डीजल से 25 फीसदी वैट मिलता है। इसके साथ ही पेट्रोल में 2 और डीजल में 1 रुपए का सेस अतिरिक्त मिलता है। इस महीने राज्य के लगभग सभी बड़े जिलों में लॉकडाउन लागू है। ऐसे में पेट्रोल-डीजल से मिलने वाला वैट आधे से भी कम होना तय है। आमतौर पर राज्य सरकार को एक महीने में 350 से 400 करोड़ तक वैट पेट्रोल-डीजल से मिलता है। लेकिन अप्रैल का वैट घटकर 100 करोड़ या उससे भी कम होने की पूरी संभावना है।
जो पंप हजार लीटर बेचते थे, 100 नहीं बेच पा रहे
शहर के सभी पेट्रोल पंपों में बिक्री 10 फीसदी भी नहीं बची है। जो पंप हजार लीटर बेचते थे, 100 लीटर भी नहीं बेच पा रहे हैं। पंपों का खर्च निकलना मुश्किल हो गया है।
-अभय भंसाली, सचिव-राजधानी पेट्रो डीलर एसोसिएशन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva zho_Hant eng_Latn